
PATVIRTINTA
Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 
2018 m. balandžio 27 d. įsakymu Nr. V-182
(Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 
2022 m. rugsėjo 20 d. įsakymo Nr. V-293 redakcija)


KOKYBĖS VADYBOS SKYRIAUS NUOSTATAI

I SKYRIUS
BENDROSIOS NUOSTATOS

1. Kokybės vadybos skyriaus nuostatai (toliau – Nuostatai) nustato Užimtumo tarnybos prie Socialinės apsaugos ir darbo ministerijos (toliau – Užimtumo tarnyba) Kokybės vadybos skyriaus (toliau – Skyrius) statusą, uždavinius, funkcijas, teises, veiklos organizavimą ir atsakomybę bei veiklos kontrolę.
2. Skyrius yra Užimtumo tarnybos administracijos padalinys, tiesiogiai pavaldus ir atskaitingas Užimtumo tarnybos direktoriaus pavaduotojui. 
3. Skyrius savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Užimtumo tarnybos direktoriaus įsakymais, kitais teisės aktais, susijusiais su nustatytų funkcijų vykdymu, ir šiais Nuostatais. 
4. Skyriaus struktūra nustatoma vadovaujantis Lietuvos Respublikos viešojo administravimo įstatymu ir Užimtumo tarnybos direktoriaus patvirtintu Užimtumo tarnybos pareigybių sąrašu. Skyriaus valstybės tarnautojų ir darbuotojų, dirbančių pagal darbo sutartis, (toliau – valstybės tarnautojai ir darbuotojai) kompetenciją, funkcijas, pavaldumą nustato jų pareigybių aprašymai.
5. Šiuose Nuostatuose vartojamos sąvokos:
Kokybės politika – Užimtumo tarnybos visa apimantys ketinimai ir kryptys, susiję su kokybe, oficialiai pareikšti Užimtumo tarnybos direktoriaus;
Kokybės vadybos sistema – tai vadybos sistema, skirta Užimtumo tarnybos veiklai, susijusiai su kokybe, nukreipti ir valdyti.
6. Skyrius turi dokumentų blanką.

II SKYRIUS
SKYRIAUS UŽDAVINIAI IR FUNKCIJOS

7. Skyriaus uždaviniai yra:
7.1. užtikrinti Užimtumo tarnybos veiklos planavimo kokybę;
7.2. užtikrinti Užimtumo tarnybos veiklos įgyvendinimo kokybę;
7.3. užtikrinti kokybišką Užimtumo tarnybos veiklos stebėseną;
7.4. teikti Užimtumo tarnybos direktoriui veiklos stebėsenos rezultatus ir rekomendacijas dėl Užimtumo tarnybos veiklos tobulinimo.
8. Skyrius, įgyvendindamas jam nustatytus uždavinius, vykdo šias funkcijas:
8.1. kokybiško Užimtumo tarnybos veiklos planavimo užtikrinimo srityje:
8.1.1. rengia ir įgyvendina Užimtumo tarnybos kokybės politiką;
8.1.2. dalyvauja Užimtumo tarnybos veiklos strateginio valdymo procese;
8.1.3. dalyvauja nustatant Užimtumo tarnybos veiklos procesų kokybės rodiklius bei vykdo jų stebėseną;
8.1.4. dalyvauja nustatant Užimtumo tarnybos veiklos rodiklių sistemą ir teikia pasiūlymus jai tobulinti;
8.2. kokybiško Užimtumo tarnybos veiklos įgyvendinimo užtikrinimo srityje:
8.2.1. kuria, palaiko ir tobulina Užimtumo tarnybos kokybės vadybos sistemą, inicijuoja naujų kokybės vadybos metodų diegimą, išlaikant kokybės vadybos sistemos vientisumą;
8.2.2. konsultuoja Užimtumo tarnybos administracijos padalinius, teikia jiems pastabas, rekomendacijas, metodinę ir praktinę pagalbą Skyriaus kompetencijai priskirtais klausimais;
8.2.3. organizuoja ir dalyvauja rengiant mokymus ir konsultacijas kokybės vadybos metodų diegimo ir įgyvendinimo klausimais;
8.2.4. informuoja Užimtumo tarnybos administracijos padalinius apie kokybės vadybos sistemos veiksmingumą ir vykdomas gerinimo galimybes.
8.3. kokybiškos Užimtumo tarnybos veiklos stebėsenos užtikrinimo srityje:
8.3.1. vykdo Užimtumo tarnybos veiklos procesų stebėseną, matavimus ir vertinimą, analizuoja jų rezultatyvumą, efektyvumą ir veiksmingumą ;
8.3.2. atlieka klientų pasitenkinimo teikiamomis paslaugomis ar priemonėmis tyrimų rezultatų analizę;
8.4. stebėsenos rezultatų ir rekomendacijų dėl Užimtumo tarnybos veiklos tobulinimo teikimo Užimtumo tarnybos direktoriui srityje:
8.4.1. identifikuoja veiklos neatitikimus nustatytiems reikalavimams, rengia veiklos tobulinimo rekomendacijas, kontroliuoja korekcinių bei prevencinių veiksmų įgyvendinimą ir vykdo pažangos stebėseną;
8.4.2. teikia rekomendacijas Užimtumo tarnybos direktoriui ir Užimtumo tarnybos direktoriaus pavaduotojui dėl Užimtumo tarnybos veiklos kokybės tobulinimo;
9. Skyrius taip pat vykdo šias funkcijas:
9.1. įgyvendina Užimtumo tarnybos direktoriaus įsakymus ir Užimtumo tarnybos direktoriaus pavaduotojo pavedimus;
9.2. dalyvauja darbo grupėse ir komisijose konkrečioms užduotims atlikti bei pasitarimuose;
9.3. dalyvauja įgyvendinant kitų administracijos padalinių veiklos procedūras;
9.4. vykdo išankstinę ir einamąją finansų kontrolę pagal skyriaus kompetenciją;
9.5. atstovauja Užimtumo tarnybai Lietuvos Respublikos valstybės ir savivaldybių institucijose, įstaigose ir organizacijose;
9.6. nustato Skyriaus poreikį pirkimams ir teikia paraiškas pirkimų planui sudaryti, rengia perkamų prekių, paslaugų ir darbų viešojo pirkimo paraiškas;
9.7. nustato Skyriaus valstybės tarnautojų ir darbuotojų mokymo bei kvalifikacijos tobulinimo poreikį ir teikia Užimtumo tarnybos Žmogiškųjų išteklių valdymo skyriui;
9.8. analizuoja Skyriaus funkcijų vykdymui reikalingų duomenų poreikį, formuluoja pasiūlymus ir rengia užduotis programinės įrangos kūrimui ir tobulinimui, dalyvauja testuojant sukurtą programinę įrangą;
9.9. rengia Užimtumo tarnybos teisės aktų ir kitų dokumentų projektus Skyriaus kompetencijai priskirtais klausimais;
9.10. vizuoja dokumentus Skyriaus kompetencijai priskirtais klausimais;
9.11. pildo Skyriaus valstybės tarnautojų ir darbuotojų darbo laiko apskaitos žiniaraščius;
9.12. tvarko Skyriaus veiklos dokumentus, užtikrina tinkamą dokumentų saugojimą, naikinimą ir perdavimą į archyvą;
9.13. vykdo kitas teisės aktų nustatytas funkcijas Skyriaus kompetencijai priskirtais klausimais.

III SKYRIUS
SKYRIAUS TEISĖS

10. Skyrius, įgyvendindamas jam nustatytus uždavinius ir vykdydamas nustatytas funkcijas, turi teisę:
10.1. teikti Užimtumo tarnybos direktoriui ir Užimtumo tarnybos direktoriaus pavaduotojui pasiūlymus dėl teisės aktų tobulinimo;
10.2. gauti iš Užimtumo tarnybos administracijos padalinių pasiūlymus, pastabas ar išvadas dėl Skyriaus rengiamų teisės aktų ar kitų dokumentų projektų;
10.3. gauti Skyriaus funkcijoms vykdyti reikalingą informaciją iš Užimtumo tarnybos administracijos padalinių, kitų valstybės ir savivaldybių institucijų, įstaigų bei kitų juridinių ir fizinių asmenų;
10.4. rengti pasitarimus, organizuoti ir dalyvauti organizuojant seminarus, kitus renginius Skyriaus kompetencijai priskirtais klausimais;
10.5. dalyvauti kitų valstybės institucijų ir įstaigų ar savivaldybių komisijų (darbo grupių) veikloje;
10.6. įforminti Skyriaus blanke ir pasirašyti siunčiamus ar vidaus dokumentus Skyriaus kompetencijai priskirtais klausimais.

IV SKYRIUS
SKYRIAUS VEIKLOS ORGANIZAVIMAS

11. Skyriaus darbas organizuojamas vadovaujantis Užimtumo tarnybos metiniais veiklos planais, Skyriaus metiniais veiklos planais, šiais Nuostatais, Užimtumo tarnybos direktoriaus ir Užimtumo tarnybos direktoriaus pavaduotojo pavedimais ir rezoliucijomis.
12. Skyriaus veiklą organizuoja Skyriaus vedėjas (toliau – Vedėjas).
13. Vedėjas yra tiesiogiai pavaldus Užimtumo tarnybos direktoriaus pavaduotojui.
14. Vedėjas:
14.1. planuoja ir organizuoja Skyriaus darbą: paskirsto užduotis Skyriaus valstybės tarnautojams ir darbuotojams ir kontroliuoja jų vykdymą, teikia pasiūlymus Užimtumo tarnybos direktoriaus pavaduotojui dėl Skyriaus veiklos tobulinimo;
14.2. dalyvauja rengiant Skyriau nuostatus ir Skyriaus valstybės tarnautojų ir darbuotojų pareigybės aprašymus, teikia derinti Užimtumo tarnybos Žmogiškųjų išteklių valdymo skyriui;
14.3. atsako už Skyriui pavestų uždavinių ir funkcijų atlikimą;
14.4. teikia Užimtumo tarnybos direktoriaus pavaduotojui pasiūlymus dėl:
14.4.1. vidaus darbo tvarkos dokumentų rengimo;
14.4.2. Skyriaus nuostatų ir pareigybių skaičiaus;
14.4.3. Skyriaus valstybės tarnautojų tarnybinės veiklos vertinimo;
14.4.4. valstybės tarnautojų ir darbuotojų kvalifikacijos kėlimo;
14.4.5. Skyriaus valstybės tarnautojų ir darbuotojų skatinimo, tarnybinių ar drausminių nuobaudų jiems skyrimo;
14.4.6. komisijų ir darbo grupių specialioms užduotims vykdyti sudarymo ir kitais klausimais;
14.5. nustatyta tvarka atsiskaito Užimtumo tarnybos direktoriaus pavaduotojui už savo Skyriaus veiklą;
14.6. atsako už viešai privalomos skelbti informacijos turinio parengimą ir viešinimą;
14.7. vykdo kitas Vedėjo pareigybės aprašyme ir kituose teisės aktuose nustatytas funkcijas bei Užimtumo tarnybos direktoriaus ir Užimtumo tarnybos direktoriaus pavaduotojo pavedimus.
15. Laikinai nesant Vedėjo, teisės aktų nustatyta tvarka jo funkcijas laikinai vykdo Užimtumo tarnybos direktoriaus paskirtas asmuo.
16. Skyriaus valstybės tarnautojai ir darbuotojai tiesiogiai pavaldūs ir atsiskaito už pavedimų vykdymą Vedėjui.
17. Skyriaus valstybės tarnautojai ir darbuotojai atlieka pareigybės aprašyme nustatytas funkcijas, vykdo pavestas užduotis.
18. Skyriaus veiklą kontroliuoja Užimtumo tarnybos direktoriaus pavaduotojas teisės aktų nustatyta tvarka.




V SKYRIUS
BAIGIAMOSIOS NUOSTATOS

19. Skyrius Lietuvos Respublikos įstatymų ir kitų teisės aktų nustatyta tvarka pertvarkomas, reorganizuojamas ar likviduojamas Užimtumo tarnybos direktoriaus sprendimu.
20. Su šiais nuostatais pasirašytinai supažindinami visi Skyriaus valstybės tarnautojai ir darbuotojai.
21. Šie nuostatai gali būti keičiami ir (ar) papildomi Užimtumo tarnybos direktoriaus sprendimu.

________________________

